Մակրօպսիա

**Մակրօպսիա,** մարդու տեսողական ընկալման վրա ազդող նյարդաբանական վիճակ, որի դեպքում տեսադաշտի ախտահարված հատվածում գտնվող առարկաները երևում են սովորականից ավելի մեծ, ինչի հետևանքով մարդը իրեն զգում է իրականից ավելի փոքր։ Մակրօպսիան իր հակառակ վիճակի՝ միկրօպսիայի հետ միասին, դասակարգվում է դիսմետրօպսիաների խմբում։ Մակրօպսիան կապված է տեսողական ընկալմանն առնչվող այլ վիճակների հետ, ինչպիսիք են անիզեյկոնիան (պատկերների ընկալվող չափերի զգալի տարբերություն) և «Ալիսան հրաշքների աշխարհում» համախտանիշը (AIWS, հայտնի նաև որպես Թոդդի համախտանիշ)։ Մակրօպսիան ունի առաջացման պատճառների լայն շրջանակ՝ դեղատոմսով տրվող և անօրինական դեղամիջոցներից կողմնակի էֆեկտներից մինչև միգրեն և հազվադեպ բարդ մասնակի էպիլեպսիա, ինչպես նաև ցանցաթաղանթի տարբեր հիվանդություններ, օրինակ՝ էպիռետինալ թաղանթը։ Ֆիզիոլոգիական տեսանկյունից ռետինալ մակրօպսիան առաջանում է աչքի կոնաձև բջիջների սեղմման հետևանքով։ Ընկալիչների բաշխման այս օրինաչափությունն է, որ հանգեցնում է ավելի մեծ դրդման և հետևաբար, առարկայի ընկալվող ավելի մեծ պատկերի։

## Նշաններ և ախտանիշներ
Մակրօպսիայի ամենաակնհայտ նշանը այն է, որ տեսադաշտում առարկաները անսովոր մեծ են երևում։ Օրինակ՝ մի փոքրիկ աղջիկ կարող է իր քրոջ գրքերը դիտել այնպես, կարծես դրանք նույն չափն ունեն, ինչ իր քույրն է։ Այս ախտանիշից բխելով՝ մակրօպսիա ունեցող անձը իրեն զգում է փոքր չափերի՝ համեմատած շրջակա միջավայրի հետ։ Մակրօպսիա ունեցող հիվանդները նաև նշել են լսողության կորուստ տեսողական հալյուցինացիայից առաջ, ինչը կարող է վկայել հնարավոր նոպայի մասին։ Ականջներում զնգոց նույնպես հաղորդվել է մակրօպսիայի առաջացումից անմիջապես առաջ։ Որոշ հիվանդներ պնդում են, որ ախտանիշները կարող են թեթևանալ, եթե փորձ արվի ֆիզիկապես դիպչել այն առարկային, որը երևում է չափազանց մեծ։ Սակայն կարևոր է նշել, որ հիվանդները սովորաբար մնում են գիտակից և զգոն դրվագների ընթացքում՝ ունակ լինելով վերապատմել կոնկրետ մանրամասներ։ Մակրօպսիա ունեցող անձը կարող է չունենալ որևէ հոգեբուժական խնդիր։ Թմրամիջոցների՝ օրինակ կաննաբիսի, հալյուցինոգեն սնկերի կամ կոկաինի կողմից քիմիապես պայմանավորված ախտանիշները հակված են անհետանալու այն բանից հետո, երբ քիմիական միացությունը դուրս է գալիս օրգանիզմից։ Նրանք, ում մոտ մակրօպսիան զարգանում է որպես վիրուսային հիվանդության ախտանիշ, սովորաբար ունենում են լիարժեք ապաքինում և նորմալ տեսողության վերականգնում։

Մեկ աչքում դիսմետրոպսիան՝ անիզեյկոնիայի դեպքում, կարող է դրսևորվել այնպիսի ախտանիշներով, ինչպիսիք են գլխացավերը, աչքերի լարվածությունը (աստենոպիա), ընթերցանության դժվարությունները, ընկալման խանգարումները կամ երկտեսությունը։ Տեսողական աղավաղումը կարող է հանգեցնել նրան, որ չկոռելացված պատկերները միաժամանակ խթանեն ցանցաթաղանթի համապատասխան հատվածները՝ խաթարելով պատկերի միաձուլումը։ Առանց պատկերներից մեկի ճնշման կարող են առաջանալ ախտանիշներ՝ սկսած թեթև ստերեոտեսության վատթարացումից մինչև երկտեսություն և ընկալման անհամապատասխանություն։

### Հոգեբանական ազդեցություններ
Մակրօպսիա ունեցող անձը կարող է ունենալ հոգեբանական և հուզական ազդեցությունների լայն շրջանակ։ Տեսություններից մեկը պնդում է, որ մակրօպսիան կարող է լինել ամբողջությամբ հոգեբանական ախտաբանական երևույթ՝ առանց որևէ կառուցվածքային արատի կամ հստակ պատճառի։ Հիվանդները դյուրագրգիռ են, զայրացած կամ հակառակը էյֆորիկ վիճակում են։ Կան ապացույցներ, որ «Ալիսան հրաշքների աշխարհում» համախտանիշ ունեցող և դրա հետ կապված մակրօպսիայով անձինք կարողանում են իրենց փորձառությունները վերապատմել բավականին մանրամասնությամբ։ Հնարավոր է հոգեբուժական խանգարման որևէ ապացույց չլինել, և հետևաբար հոգեբուժական թերապիա չի պահանջվի։ Հոգեբանական տեսանկյունից մակրօպսիա ունեցող անձը զգում է տարանջատում և դիսոցիացիա արտաքին աշխարհից և նույնիսկ ընտանիքի անդամներից։ Այս դիսոցիացիայի զգացումը առավելապես արձանագրվել է մանկական կամ դեռահասային տարիքի հիվանդների մոտ։ Հիվանդը կարող է զգալ, որ ստիպված է անարդար կերպով դիմակայել թշնամական և ագրեսիվ ուժերի դեմ՝ շրջապատող միջավայրի հսկայական բնույթի պատճառով։ Նշված ուժերից պաշտպանությունը սովորաբար արտահայտվում է խոսքային ձևով։ Հիվանդը կարող է կեղծ կերպով դրսևորել բաց կամ ցուցադրական կերպար, մինչդեռ ներքուստ մնալ մարդկանցից վախեցած։

Մակրօպսիայի հոգեբանական ազդեցությունը ախտանիշների դրսեվորումներով կամ մանկությունից ի վեր այս վիճակն ունեցող անձանց վրա կարող է լինել ավելի ծանր և հանգեցնել էգոյի լուրջ խնդիրների։ Վիճակի այլ մեկնաբանությունը այն է, որ մակրօպսիան կենսաֆիզիոլոգիական կծկման արձագանք է և չունի հոգեբանական արմատներ։ Այսպիսով, երբ հիվանդը ձգվում է դեպի մեծացված առարկան, նա հաղթահարում է այդ ֆիզիոլոգիական կծկումը։ Սակայն այս տեսությունը ենթարկվել է զգալի քննադատության։

## Պատճառներ
### Կառուցվածքային արատներ
Այն դեպքերում, երբ մակրօպսիան ազդում է միայն մեկ աչքի վրա՝ ստեղծելով երկու աչքերի կողմից պատկերների չափի կամ ձևի ընկալման տարբերություններ, այս վիճակը հայտնի է որպես անիզեյկոնիա։ Անիզեյկոնիան կապվում է որոշակի ցանցաթաղանթային հիվանդությունների հետ։ Հայտնաբերվել է, որ էպիռետինալ թաղանթը առաջացնում է մետամորֆոպսիա և անիզեյկոնիա։ Վիտրեոմակուլային ձգումը, որը առաջանում է ապակենման մարմնի չափից ավելի ցանցաթաղանթին կպչելու դեպքում կապված է անիզեյկոնիայի հետ՝ ֆոտոռեցեպտոր բջիջների տարանջատման և սեղմման պատճառով։ Մակուլյար այտուցը և մակուլայից անջատված ցանցաթաղանթի վիրահատական վերականգնումը նույնպես կարող են առաջացնել մակուլյար ֆոտոռեցեպտորների բջիջների  տարանջատում, ինչը հանգեցնում է դիսմետրօպսիայի։ Ռետինոշիզիան ևս մեկ ախտաբանական վիճակ է, որը առաջացնում է անիզեյկոնիա։ Կան ապացույցներ, որ վենտրալ ծոծրակաքունքային տեսողական ուղու հետին հատվածում վնասվածքը կարող է առաջացնել մակրօպսիա։ Այս վնասվածքը առաջանում է հիպօքսիկ բջջային մահվանից՝ սուր հետին ուղեղային ինֆարկտից հետո։

### Դեղամիջոցներ
Մակրօպսիայի կողմնակի ազդեցություններով դեղատոմսային դեղամիջոցների վերաբերյալ ամենատարածված հետազոտությունը վերաբերում է զոլպիդեմին և ցիտալոպրամին։ Զոլպիդեմը տրվում է անքնության բուժման համար, և չնայած դրա արդյունավետությունը հաստատված է, բազմաթիվ դեպքեր են հաղորդվել  ընկալման արձագանքների ախտահարման մասին։ Դեպքերից մեկը քննարկում է անոռեքսիկ կնոջ մակրօպսիայի դրվագը, որը տեղի է ունեցել 10 մգ զոլպիդեմ ընդունելուց 20 րոպե անց։ Հետագայում նույն կնոջ մոտ տեղի ունեցան ևս երկու դրվագներ՝ համապատասխանաբար 5 մգ և 2.5 մգ զոլպիդեմ ընդունելուց հետո։ Մակրօպսիայի դրվագների ինտենսիվությունը նվազել է զոլպիդեմի դեղաչափի նվազման հետ, և հոդվածում ենթադրվում է, որ ինտենսիվության մակարդակը հիմնված էր հիվանդի հաշվետվությունների վրա՝ առանց արտաքին ախտորոշման օգտագործման։ Հոյլերը նշում է զոլպիդեմով առաջացած խառնաշփոթի տարբեր դեպքերի միջև նկատելի նմանություններ։ Նմանություններն այն են, որ բոլոր դեպքերը հաղորդել են կանայք, խառնաշփոթն ու ջղայնությունը եղել են զոլպիդեմի առաջին ընդունումից հետո, և զոլպիդեմը դադարեցնելուց հետո որևէ մշտական ազդեցություն չի պահպանվել։ Համարվում է, որ զոլպիդեմով զւսգակցված մակրօպսիան ավելի տարածված է կանանց մոտ, քանի որ նրանց պլազմայում զոլպիդեմի կոնցենտրացիան 40%-ից ավելի բարձր է, իսկ անոռեքսիկ կանանց մոտ՝ շատ ավելի բարձր է։

Ցիտալոպրամով առաջացած մակրօպսիան նման է զոլպիդեմով առաջացածին, քանի որ երկու տեսակներն էլ դիտվել են համեմատաբար քիչ դեպքերում, և  փորձարարական ապացույցներով ոչ մի կողմնակի ազդեցություն դեղերի վերաբերյալ չի հաստատվել։ Ցիտալոպրամը հակադեպրեսանտ է, որը կանխում է սերոտոնինի կրկնակի հետզավթումը։ Մակրօպսիայի առաջին դեպքը, որը ենթադրվում է առաջացած ցիտալոպրամից, վերաբերում է կնոջ, որը զգացել է մակրօպսիա առաջին 10 մգ ցիտալոպրամ ընդունումից հետո։ Կապելով զոլպիդեմի հետ նմանությամբ՝ ցիտալոպրամի անմիջական դադարեցումից հետո այլ դրվագներ տեղի չեն ունեցել։

### Անօրինական դեղամիջոցներ
Կան առաջարկություններ, որ տեսողական աղավաղումները, ինչպիսիք են մակրօպսիան, կարող են կապված լինել կոկաինի օգտագործման հետ։ Ժամանակավոր դեղորայքային մակրօպսիայի դրվագները մեղմանում են, երբ քիմիական նյութերը դուրս են գալիս մարմնից։

### Միգրեն
Նախորդ հետազոտությունները կապել են մակրօպսիան միգրենի հետ։ Այսպիսի ուսումնասիրություն կատարվել է ճապոնացի դեռահասների շրջանում, ովքեր նշել են տեսողական էպիզոդային խաբկանքներ մակրօպսիայով և ցույց տվել, որ խաբկանքները երեք անգամ ավելի հավանական են, եթե կապված են միգրենի հետ։ Խաբկանքները առավել հաճախ հանդիպել են 16-18 տարեկան աղջիկների շրջանում։ Անհնար է, որ ճապոնացի դեռահասների մոտ մակրօպսիան առաջանա էպիլեպտիկ նոպայից, քանի որ ճապոնացի դեռահասների միայն 0.3%-ն ունի էպիլեպսիա։ Որևէ ապացույց չի հայտնաբերվել դեղերի վերաբերյալ, ինչը բացառում է, որ դեռահասների մոտ մակրօպսիան պայմանավորված լինի դեղերով։ Անհնար է նաև, որ դեռահասների մակրօպսիան կապված լինի ծանր հիվանդության հետ։ Սովորաբար մակրօպսիան կամ այլ տեսողական խանգարումը նախորդում է ցավոտ միգրենային գլխացավերին։ Մակրօպսիայի դրվագները կարող են դրսևորվել միգրենի աուրայի  ժամանակ։ Այս դրվագները հաճախ կարճատև են, տևում են ընդամենը մի քանի րոպե։ Դեռահասները, որոնց մոտ մեկ դրվագի ընթացքում դիտվում են մի քանի աղավաղումներ, ինչպիսիք են դանդաղացած տեսողությունը և մակրօպսիան, ավելի հավանական է, որ ունեն միգրեն։ Միգրենի հետ կապված մակրօպսիայի դրվագների տևողությունը սովորաբար համեմատելի է աուրայի տևողության հետ, որը կարող է տատանվել մի քանի վայրկյանից մինչև 15 րոպե։ Ոչ միգրենային գլխացավերը հայտնի չեն, որ կապված լինեն էպիզոդային խաբկանքների հետ։ Հատկապես միգրեն չունենալու պարագայում, տենդը կամ հիպնոգոգիկ վիճակը  առաջացնում են տեսողական խաբկանքներ, որոնք  անվանվում են մակրօպսիա։ Մակրօպսիա ունեցող անձը կարող է չտեսնել կապը միգրենի և մակրօպսիայի միջև, քանի որ վիճակները միաժամանակ ախտանիշներ չեն դրսևորում։ Վիճակի ախտաֆիզիոլոգիան լիովին հասկանալի չէ, սակայն որոշ էպիզոդների համընկնումը գլխացավերի հետ ենթադրում է, որ կա կապ մակրօպսիայի և միգրենի փուլերի միջև։ Տեսողական երևույթների տարբերությունները, ինչպիսիք են դանդաղ շարժումով միկրօպսիան և առանց դանդաղ շարժման միկրօպսիան, կարող են պայմանավորված լինել ուղեղի տարբեր հատվածներում միգրենի ազդեցությամբ։

### էպիլեպսիա
Մակրօպսիան կարող է հայտնվել որպես առաջացող ախտանիշ թե ճակատային, թե տեմպորալ էպիլեպսիայի դեպքում, ինչը կարող է օգնել այդ հիվանդությունների ախտորոշման մեջ։ Երեխաները, ովքեր ունեն գիշերային հալյուցինացիաներ մակրօպսիայի ուղեկցությամբ, բժշկական օգնություն են փնտրում տագնապային գրոհների համար և փոխարենը ախտորոշվում է էպիլեպսիա։ Էպիլեպսիա ունեցող հիվանդները կարող են չունենալ նոպայի հիշողություն, սակայն կարող են հիշել հալյուցինացիաներն ու աուրան, որոնք նախորդում են գրոհին։ Էլեկտրոուղեղագրությունը օգտագործվում է հիվանդի դրվագի ընթացքում։ Հետագայում հնարավոր է եզրակացնել, որ էլեկտրոուղեղագրությունը համընկնում է տեմպորալ կամ ճակատային նոպայի հետ։ Հոգեվիճակով պայմանավորված անհանգստությունը և գլխացավերը ուղեկցում են էպիլեպսիայի հետ կապված տեսողական աղավաղումների դրվագներին։ Թեպետ այս տեսակի նոպան բուժելու համար օգտագործվել է վալպրոյիկ թթու, կիզակետային նոպաների համար հակացնցումային դեղամիջոցները, ինչպիսին է օքսկարբազեպինը, նույնպես հաջողությամբ օգտագործվել են էպիլեպսիայի հետ կապված մակրոպսիայի բուժման մեջ։

### Հիպոգլիկեմիա
Էնդոգեն հիպոգլիկեմիան հանգեցնում է տարբեր տեսողական խանգարումների և երբեմն մակրօպսիայի։ Այս տեսակի հիպոգլիկեմիան սահմանվում է որպես արյան մեջ շաքարի անոմալ ցածր մակարդակ, որը ինսուլինի էկզոգեն ներարկումից բացի պայմանավորված է որևէ այլ պատճառով։ Մակրօպսիա դիտվել է փորձարարական հիպոգլիկեմիայի և ինսուլինային թերապիա ստացող հիվանդների մոտ։

### Վիրուսներ
Էպշտեյն-Բարի վիրուսով և ինֆեկցիոն մոնոնուկլեոզով հիվանդները նշել են առարկաների չափերի ընկալման աճ՝ համընթաց «Ալիսան հրաշքների աշխարհում» համախտանիշի այլ ախտանիշների հետ։ Ավելին, արձանագրվել է, որ Էպշտեյն-Բարով հիվանդների, ովքեր նշում են հալյուցինացիաներ, ՄՌՏ սկանավորման ընթացքում հայտնաբերվում են անոմալիաներ։ ՄՌՏ-ն ցույց է տալիս ուղեղի կեղևի այտուց, անցողիկ T2 երկարացում և անցողիկ վնասվածքներ, նույնիսկ այն դեպքում, երբ համակարգչային շերտագրումներում անոմալիաներ չեն հայտնաբերվել։ Հետևաբար խորհուրդ է տրվում, որ Էպշտեյն-Բարի վիրուսով հիվանդը, որը նշում է տեսողական հալյուցինացիաներ, անցնի ՄՌՏ սկանավորում։ Մակրօպսիան կարող է հայտնվել հիվանդության բոլոր կլինիկական ախտանիշներից առաջ կամ դրանց ավարտից հետո։ Խանգարումների տևողությունը տատանվում է երկու շաբաթից մինչև յոթ ամիս։ Վարակային մոնոնուկլեոզով պայմանավորված մակրօպսիա ունեցող գրեթե բոլոր հիվանդները լիովին ապաքինվում են։ Coxsackievirus B1-ով հիվանդները հաղորդել են «Ալիսան հրաշքների աշխարհում» համախտանիշի բազմաթիվ ախտանիշներ, որոնցից ամենատարածվածներն են մակրօպսիան և միկրօպսիան։

## Ախտաֆիզիոլոգիա
Մակրօպսիան առաջանում է աչքերի միջև օպտիկական  տարբերությունների մեծացման հետևանքով, ցանցաթաղանթի ընկալիչների բաշխումից, կամ ընտրված պատկերի կեղևային մշակման միջոցով։ Ընդհանուր ենթադրությունը դիսմետրօպսիայի առաջացման մասին այն է, որ ցանցաթաղանթի ձգվելը կամ սեղմվելը հանգեցնում է ընկալիչների տեղաշարժի։ Մակրօպսիան առաջանում է սեղմված ընկալիչների բաշխումից՝ ընկալվող պատկերի մեծ չափի ստեղծմամբ, մինչդեռ միկրօպսիան առաջանում է ցանցաթաղանթի ձգվելով՝ ավելի խիտ տարածում ունեցող ընկալիչների հետ, որը տալիս է  ընկալվող պատկերի փոքր չափ։ Մակրօպսիայի դեպքում ֆոտոռեցեպտորների ավելի բարձր խտությունը հանգեցնում է ավելի մեծ դրդման, ինչը առարկան ավելի մեծ է դարձնում։ Որոշ դեպքերում մակրօպսիայի ազդեցությունները կախված են տեսադաշտից, երբ տեսողական աղավաղումների աստիճանը կապված է տեսադաշտի անկյունից։ Ընկալիչների ոչ միատեսակ ձգումն ու սեղմումը բացատրում են մակրօպսիայի կախվածությունը տեսադաշտից։ Եթե սեղմման ուժերը մոտ են տեսողական սկավառակին, ապա ստացված սեղմումը կհանգեցնի մեծ մակրօպսիայի տեսադաշտի անկյուններում՝ առանց զգալի ազդեցության տեսադաշտի կենտրոնական հատվածներում, որտեղ ռեցեպտորների բաշխումը այդքան էլ սեղմված չէ։ Ռեցեպտորների բաշխման փոփոխությունները կարող են հետևանք լինել՝ էպիռետինալ թաղանթից, նյարդային ռետինայի անջատումից և/կամ վերականգնումից, կամ ռետինոշիզիայից։ Մակուլայից անջատված ցանցաթաղանթի վիրահատական վերականգնումից առաջացած մակրօպսիան սկավառակի շուրջ համաչափ չի լինի, ինչը հանգեցնում է չափի փոփոխությունների տարբերությունների հորիզոնական և ուղղահայաց առանցքներում։ Անհամաչափությունը նույնպես դիտվել է ռետինոշիզիայում, որտեղ մակրօպսիան սովորաբար հայտնվում է ուղղահայաց ուղղությամբ, մինչդեռ միկրօպսիան՝ հորիզոնական ուղղությամբ։

## Ախտորոշում
Մակրօպսիան, որպես կանոն, ախտորոշվում է այն ժամանակ, երբ հիվանդը հայտնում է բնորոշ ախտանիշների մասին, օրինակ՝ տեսադաշտում անհամաչափ մեծ առարկաները։ Մակրօպսիայի ախտորոշման համար օգտագործվում է «Amsler Grid» թեստը, ինչպես նաև այլ տեսողական խանգարումներ՝ կախված հիվանդի կողմից ներկայացված սուբյեկտիվ խանգարման տեսակից։ «Amsler Grid»-ի վրա գծերի դուրս փքվածությունը համապատասխանում է մակրօպսիա ունեցող հիվանդներին։ «New Aniseikonia Test» (NAT) թեստը չափում է մակրօպսիայի կամ միկրօպսիայի աստիճանը անկախ հորիզոնական և ուղղահայաց առանցքներից։ Թեստը բաղկացած է սև ֆոնի վրա գտնվող կարմիր և կանաչ կիսաշրջաններից և սպիտակ շրջանաձև կենտրոնական նշանից։ Կարմիր կիսաշրջանի չափը մնում է անփոփոխ, իսկ կանաչ կիսաշրջանը փոխվում է 1%-ով մեծացնելու կամ փոքրացնելու հերթականությամբ։ Հիվանդը կրում է կարմիր/կանաչ ակնոց՝ մեկ աչքը մեկ անգամը թեստավորելու համար, և փորձում է որոշել, երբ են կիսաշրջանները հավասար։ Սա կոչվում է հակադարձ շեմ և կիսաշրջանների չափերի տարբերությունը հաշվվում է որպես անիզեյկոնիայի աստիճան։  Դրական արժեքը ցույց է տալիս, որ առարկան ընկալվել է ավելի մեծ՝ համապատասխանում է մակրօպսիային, իսկ բացասական արժեքը՝ միկրօպսիային։ «Aniseikonia Inspector» պարունակում է անիզեյկոնիայի թեստ, որը հիմնված է նույն սկզբունքների վրա, ինչ «NAT»-ը, բայց թեստը կատարվում է համակարգչային էկրանին, հիմնված է ստիպողական ընտրության մեթոդի վրա, և որոշում է  առարկաների չափի տարբերությունը։ Առարկաների չափի տարբերությունը որոշելու հնարավորությունը (տեսադաշտից կախված թեստավորում), հատկապես կարևոր է, երբ մակրօպսիան (կամ միկրօպսիան) ունի ցանցաթաղանթային ծագում։

## Բուժում
Անիզեյկոնիայի տարբեր ձևերը, այդ թվում՝ մակրօպսիան, բուժվում են օպտիկայի օգտագործմամբ՝ տեսողական մեծացման հատկությունները ուղղելու համար։ Այս մեթոդը ներառում է ակնոցների ոսպնյակների ձևի փոփոխություն, կոնտակտային ոսպնյակների գագաթային հեռավորությունների փոփոխություն, թույլ աստղադիտակի համակարգ ստեղծում կոնտակտային ոսպնյակներով և ակնոցներով, ինչպես նաև ակնոցի մեկ ոսպնյակի ուժի փոփոխություն։ Համակարգչային ծրագրային ապահովում, օրինակ՝ «Aniseikonia Inspector», մշակվել է որոշելու համար այն դեղատոմսը, որը անհրաժեշտ է անիզեյկոնիայի որոշակի աստիճանը ուղղելու համար։ Օպտիկական միջոցներով ուղղման խնդիրն այն է, որ օպտիկաները չեն փոխվում տեսադաշտի անկյան հետ և հետևաբար չեն կարող փոխհատուցել ոչ համաչափ մակրօպսիան։ Հիվանդները նշել են, որ անիզեյկոնիայի 5-10% ուղղման դեպքում զգալիորեն բարելավվել է տեսողական հարմարավետությունը։ Դեղերով կամ վիրուսով առաջացած մակրօպսիայի դեպքում, երբ լուծվում է հիմքում ընկած խնդիրն՝ դեղերի չարաշահումը կամ վիրուսային վարակի բուժումը, առաջացած մակրօպսիան դադարում է։

## Հետազոտություն
Ապագա հետազոտությունները կարող են կենտրոնանալ այն եղանակների վրա, որոնք սահմանափակում են վիրահատությունից առաջացած ցանցաթաղանթային մակրօպսիայի առաջացումը։ Բուժման առումով, ամենաարդյունավետ օպտիկական ուղղումը դեռ ուսումնասիրության առարկա է՝ հաշվի առնելով տեսադաշտի անկյունները և թիրախի ուղղությունը։ Մակրօպսիայի նկատմամբ որոշակի տարիքային խմբերի ենթակառուցվածքը պահանջում է լրացուցիչ վավերացում։ Ընդհանուր առմամբ, շատ քիչ հաղորդումներ են եղել որոշ դեղերով, մասնավորապես՝ զոլպիդեմ և ցիտալոպրամ, առաջացած մակրօպսիայի վերաբերյալ։ Երբ կատարվի նման հաղորդումների ավելի ամբողջական հավաքագրում, անխուսափելիորեն կլինի մակրօպսիայի թեմայով ավելի շատ հետազոտություն։

## Ծանոթագրություններ


## Արտաքին հղումներ

Կատեգորիա:Ակնաբուժություն
Կատեգորիա:Աչքի հիվանդություններ
Կատեգորիա:Հոգեախտաբանություն
Կատեգորիա:Հոգեկան հիվանդություններ
Կատեգորիա:Նեյրոհոգեբանություն
Կատեգորիա:Նյարդային համակարգի հիվանդություններ